 Ndị òtù ọtụ ahụ ike nke mbà India, nokpuru Rotary International, District 3170 ebunyela ụlọ nkuzi ahụ ike nke mahadum Chukwuemeka Ọdụmegwu Ojukwu dị nAmakụ Awka ọtụtụ akụrụngwa e ji arụ ọrụ ahụ ike dị iche iche, bụkwa nke ọnụ ego ya ruru ndé kwùrú ndé Naịra.  Onyinye afọ òfùfò a bụ nke e nyere nisi ngwụcha izù ụka gara aga, ma bụrụkwa ótù nime atụmatụ ọrụ ahụ ike ndị òtù ahụ ji naka na steeti ahụ ugbu a, bụ nke mmadụ ruru nàrị atọ nọnụ ọgụgụ sitere na ya wee na-anarakwa ọgwụgwọ nefu ugbu a. Ihe ndị ahụ e butere gụnyèrè igwè e ji enyòcha ahụ, nkè e ji adọ ma ọ bụ na-amịsịsị ihe ezighị ezi nahụ mmadụ, tinyere ọtụtụ akụrụngwa ndị ọzọ.Nokwu ya dịka ọ na-enyefè ihe ndị ahụ, onye duru ndị òtù ahụ wee bịa ya bụ ijè, bụ Dọkịta Jorson Ferdes kọwara nke ahụ dịka ótù nime ntụnye nke ndị otu ahụ nà atụmatụ ha ji naka iji kwàlite ezi ọnọdụ ahụ ike ụmụ mmadụ. O mere ka a mara na òtù ahụ bụ Rotary International nwèrè ụzọ isii pụtakarịchara ìhè ha si agbata ọsọ enyemaka na mba ụwa na ngàlàba dị iche iche, ma sị na nke kachara dị mkpà nime ha niile bụ ngàlàba ahụ ike, maka na ọ bụ mmadụ dịgodi ndụ, e wee chọba ihe ọ ga-eri.Nokwu ya dịka ọ na-anabata ya bụ akụrụngwa, kọmishọna steeti ahụ na-ahụ maka ahụ ike, bọ Dọkịta Josephat Akabụike kwuputara obi añụrị ya nyegara ndị òtù ahụ, tòó ha nihi ọrụ obi ebere ahụ, ma kpọkukwazie ndị ọzọ dị iche iche ka ha ñòmie ya bụ ezi atụmatụ. O mere ka a mara na ọchịchị steeti ahụ agbago mbọ pụtara ìhè nebe o metụtara ịkwàlite ngalaba ahụ ike ya ka ọ bụrụ ịgbà, ma sịkwazie na akụrụngwa ndị ahụ ga-enyekwazị aka nụzọ dị oke mkpà iji mee ka ya bụ ụlọ ahụ ike bụrụ eji ama àtụ.Na ntụnye nke ya, onye na-ahụ maka nhàzi ahụ ike nụlọ ọgwụ ahụ, bụ Dọkịta Basil Nwankwọ mere ka amara na ya bụ akụrụngwa ga-enye aka nụzọ dị iche iche iji wee kwàlite ọrụ ahụ ike, inyocha ahụ na inye ọgwụgwọ nụlọ ahụ ike ahụ na-enweghị ihe nhịa ahụ, ma kwekwa nkwà na ha ga-etinye ya nọrụ nke ọma nakwa otu o siri kwesi kwesi. 